# Predsjednik Vlade Crne Gore Duško Marković

# Obraćanje na Svečanoj akademiji povodom Dana rudara Crne Gore

# Pljevlja, subota, 23.septembar 2017.

Uvažene dame i gospodo,

Zahvaljujem na pozivu da učestvujem Svečanoj akademiji povodom Dana rudara Crne Gore.

Koristim priliku da rudarima uputim najiskrenije čestitke uz izraze poštovanja rudarskom pozivu, koji je jedna od najtežih i najzahtjevnijih profesija u našoj privredi. I da poručim da Vlada cijeni vašu posvećenost i zalaganje u postizanju što boljih rezultata koji direktno utiču na razvoj crnogorske privrede.

Crnogorsko rudarsko iskustvo je bogato – iza nas je gotovo sedam decenija rudarske prozvodnje. To je bilo vrijeme velikih napora na istraživanju i eksploataciji najznačajnijih mineralnih sirovina, koje čine osnovu razvoja Crne Gore u ovom vremenu, ali i u budućnosti.

Zbog toga želim da pozdravim predstavnike rudarskih kompanija koje uspješno vrše eksploataciju uglja, boksita, olova i cinka, arhitektonskog i tehničko-građevinskog kamena. Posebno pozdravljam zaposlene u Rudniku uglja Pljevlja, naše domaćine i organizatore ove svečanosti.

Nije lako biti rudar, i sâm sam na početku svoje profesionalne karijere imao priliku da radim i provodim vrijeme u jednom takvom ambijentu, u kopovima i halama nekadašnjeg rudnika „Brskovo“ u Mojkovcu.

Rudari su stub energetske stabilnosti naše Države, a vaši rezultati značajno učestvuju i u njenom industrijskom razvoju. Eksploatacija mrko-lignitnog uglja iz pljevaljskih ležišta je jedna od vodećih privrednih djelatnosti u Crnoj Gori.

Vjerujem da je svima poznato da raspolažemo značajnim rezervama uglja, prvenstveno u pljevaljskom i beranskom ugljonosnom basenu, zatim zalihama boksita na jugozapadu zemlje, i rezervama olovo-cinkanih ruda od kojih se većina nalazi u rudnim rejonima Ljubišnje i Bjelasice.

Dakle, Crna Gora ima komparativne prednosti za dalji razvoj ove djelatnosti, ali on mora imati održivu i dugoročnu viziju. Samo odgovorno planiranje garantuje domaćinski odnos prema našim zajedničkim dobrima, koja su na raspolaganju i ovoj, i generacijama koje dolaze.

Poštovani rudari,

Uslovi u kojima radite uvijek su teški i sa određenim rizikom, ali dozvolite da vas uvjerim da Vlada i Ministarstvo ekonomije ulažu značajne napore kako bi se ti rizici smanjili, ili eliminisali.

Pored toga, predano radimo da uvećamo investicije u rudarstvu i da kroz unapređenje poslovnih prilika povećamo broj zaposlenih radnika, i njihove zarade. A to će direktno uticati na uslove rada i životni standard naših rudara i njihovih porodica.

U vremenu zahtjevnih ekonomskih izazova sačuvali smo proizvodnju i radna mjesta u velikim industrijskim i rudarskim sistemima. Sada je dužnost Vlade da podstiče i obezbjeđuje optimalne uslove za rad, osigura sigurnost vaše profesije, posebno uvažavajući rizike ovog poziva, a svakako i vaše zapažene rezultate.

Rudarstvo je u razvijenim zemljama primarna djelatnost bez koje nema perspektive za razvoj prerađivačke industrije, niti, jednim dijelom, razvoja energetike. Crna Gora svakako nije izuzetak u tom smislu i ne smiju se zanemarivati iskustva najrazvijenijih društava, koja sa posebnom pažnjom prate izazove na koje ova privredna grana nailazi s vremena na vrijeme.

Vjerujem da menadžment rudarskih kompanija razumije ambijent u kojem živimo i stvaramo, i da je potrebno uložiti dodatne napore kako bismo pametno iskoristili resurse kojima raspolažemo. Zbog toga nam je neophodna svakodnevna posvećenost poslu, a Vlada će naći načina da i ova pitanja zadrži u vrhu svojih prioriteta.

Na kraju, još jednom želim da vam uputim riječi poštovanja i zahvalnosti za udarnički rad i zalaganje.

Srećno!